ACTA DE LA SESSIÓ EXTRAORDINÀRIA

CELEBRADA PEL PLE DE L'AJUNTAMENT

EL DIA 20 DE JUNY DE 2022

Membres assistents:

Maria Ramon Salas

Miguel Fernàndez de Heredia Cañellas

Maria Sureda Matamalas

Josep Pol i Font

Maria Antònia Castell Polo

Carlos Quesada Casas

Joan Ferra Terrassa

Marta Neus Lopez Cortes

Maria Romero Matas

Juan José Garrofé Marimon

Antonio Bordoy Fernández

Membres que excusen la seva assistència

Antoni Asensio Campoy

Bárbara Calvo Alomar

A la Vila d'Esporles, Comunitat Autònoma de les Illes Balears, essent les denou hores de dia 20 de juny de 2022, es reuneix de forma presencial en primera convocatòria, a la sala de Plens de l’Ajuntament, el Ple de la Corporació sota la presidència de la Sra. batllessa, Maria Ramon Salas, i amb l’assistència dels senyors regidors que es relacionen a l’encapçalament, amb l’objecte de celebrar sessió extraordinària motivada per la necessitat de tractar els assumptes inclosos a l’ordre del dia, el qual fou degudament notificat. Assisteix com a secretària la Sra. Francisca Maimó Molina

**1.- EXPEDIENT 569/2022.** **APROVAR ORDENANÇA FISCAL REGULADORA DEL PREU PÚBLIC PER LA PRESTACIÓ D’ACTIVITATS SOCIOCULTURALS, D’OCI I DE TEMPS LLIURE.-** La batlessa, Sra. Maria Ramon Salas, dóna lectura a la següent:

**PROPOSTA DE BATLIA**

Considerant que amb data 16 de juny de 2022 es va incoar expedient per a l'establiment i ordenació de preus públics.

Considerant que amb data 16 de juny de 2022 es va emetre informe de Secretaria sobre la legislació i el procediment a seguir.

Considerant que amb data 16 de juny de 2022\_ es va elaborar pel Tècnic Municipal la Memòria economicofinancera i s'ha redactat el corresponent Acord regulador.

Considerant que amb data 16 de juny de 2022, es va emetre Informe d'Intervenció.

Realitzada la tramitació legalment establerta i revisada per Tresoreria, es proposa al Ple l'adopció del següent,

**ACORD**

**PRIMER.** Aprovar l'establiment de preus públics i l'Acord regulador d'aquests, de la següent manera:

**“ORDENANÇA FISCAL REGULADORA DEL PREU PÚBLIC PER LA PRESTACIÓ**

**D’ACTIVITATS SOCIOCULTURALS, D’OCI I DE TEMPS LLIURE.**

**Article 1. Fonamentació i naturalesa.**

De conformitat amb lo establert en el RDL 2/2004 de 5 de març pel que s’aprova el text refós de la llei d’Hisendes Locals en el seus articles 41 al 47, pel la Llei 8/89, d’abril, de taxes i preus públics i per lo preceptuat en aquest acord, s’estableix en preu públic per a la prestació d’activitats de caràcter socioculturals, socioeducatives en l’àmbit de l’educació en l’oci i el temps lliure de l’Ajuntament d’Esporles.

**Article 2. Fet imposable.**

Constitueix el fet imposable d’aquest preu, la realització d’activitats d’ensenyança, socioculturals i a l’aire lliure en les diferents àrees de l’Ajuntament d’Esporles, que es desenvoluparan en les diferents espais municipals i en el seu entorn, o a fora d’aquest, com és el cas de viatges, campaments, excursions, visites organitzades i altres activitats.

**Article 3 Subjectes passius.**

1. Tindran consideració de subjectes passius, les persones físiques i jurídiques a les que es refereix l’article 33 de la Llei General Tributaria i a les persones que desitgin inscriure’s en les activitats culturals, d’oci i de temps lliure de l’Ajuntament d’Esporles.

Es consideren substituts del contribuent els pares, mares o tutors legals dels menors que emprin aquestes activitats o serveis.

2. Respondran solidàriament de les obligacions tributàries del subjecte passiu, les persones físiques i jurídiques a que es refereixen els articles 38.1 i 39 de la Llei General Tributaria.

3. Seran responsables subsidiaris els administradors de les societats i els síndics, interventors o liquidadors de fallida, concursos, societats i entitats en general, en els supòsits i amb l’abast que assenyala l’article 40 de la Llei General Tributaria.

**Article 4. Quantia**

1. La quantia d’aquest preu serà la fixada en les tarifes següents per a cada un dels distints serveis i/o activitats

2. TARIFES

A) Sortides, excursions, visites:

A.1: Sortides d’1 dia:

a) Amb transport (bus):

Joves (de 12 a 30 anys): 7€

Adults (>30 anys): 100% del cost del servei\*.

Sortides nocturnes amb transport (bus):

Joves (de 12 a 30 anys): 7€

Adults (>30 anys): 100% del cost del servei\*.

b) Amb tècniques a l’aire lliure, multiaventura o entrada i transport:

Joves (de 12 a 30 anys): El 50% del cost del servei\*.

Adults (>30 anys): 100% del cost del servei\*.

A.2. Sortides de cap de setmana:

a) Amb transport i 1 allotjament:

Joves (de 12 a 30 anys): 40 €

Adults (>30 anys): 100% del cost del servei\*.

b) Amb tècniques a l’aire lliure, multiaventura o entrada i transport:

Joves (de 12 a 30 anys): El 70% del cost del servei\*.

Adults (>30 anys): 100% del cost del servei\*.

B) Campaments:

a) Segons cost del servei amb un import màxim de 250 €.

C) Viatges, campanya estiu i hivern:

a) Joves (de 12 a 30 anys): 70% del cost del servei\*

b) Adults (>30 anys): 100% del cost del servei\*.

\* Per resolució de batlia s’establiran les tarifes d’acord amb el cost del servei, per a cada una de les activitats, i s’aplicarà segons la variació de despeses totals del servei, segons els participants, serveis contractats, quilometratges i altres conceptes propis de cada activitat.

**Article 5. Meritació**

La meritació del preu públic i naixement de l’obligació de contribuir des del moment en que s’inicia, a tots els efectes, la prestació del servei.

Dita obligació neix en el moment de la sol·licitud del servei i/o activitat, i s’extingeix amb la participació d’aquestes.

**Article 6. Liquidació i ingrés.**

1. El preu públic podrà exigir-se en règim d’autoliquidació.

2. I d’acord amb la qualificació de cada activitat:

a. Per a sortides, excursions, visites, sortides de caps de setmana,

campaments, campanyes d’hivern i estiu

Una vegada obert el període d’inscripció de l’activitat, que es realitzarà pel sistema habitual del departament que organitza l’activitat, l’interessat ha de realitzar l’ingrés del 100% de la quota al compte de l’Ajuntament d’Esporles indicant l’activitat i el nom de l’interessat.

Per resolució de batlia es podrà establir la quantitat a ingressar en el moment de la reserva/inscripció de l’activitat i el termini de pagament de la resta de la quota.

En cas d’impagament en el període voluntari, les deutes seran exigides pel procediment de constrenyiment.

**Article 7. Obligats a pagament.**

1. Podran beneficiar-se del servei de les activitats socioculturals i a l’aire lliure, tant joves ( 12 anys) com adults.

2. Estan obligats al pagament d’aquest Preu Públic regulat per aquesta Ordenança qui és beneficiï dels serveis o activitats prestades o realitzades per l’Ajuntament d’Esporles, així com les persones físiques que desitgin inscriure’s en aquestes activitats organitzats per l’Ajuntament d’Esporles

3. En el cas d’usuaris menors d’edat tendran consideració obligats al pagament els seus tutors legals.

**Article 8. Gestió.**

Les adjudicacions de plaça es realitzarà per ordre d’inscripció i abonament d’aquesta a l’entitat bancària col·laboradora amb aquest Ajuntament.

S’establirà un sistema de llista d’espera per a l’accés a les places, sempre que la demanda superi l’oferta.

Tendran preferència per ocupar les places ofertes durant el període d’inscripció, els veïns empadronats en el municipi.

Els menors necessiten obligatòriament l’autorització dels tutors legals per a totes les activitats que participin.

Es procedirà a la devolució del 100% de la quota per causes majors i en casos que la plaça anul·lada sigui coberta novament segons el protocol d’inscripció, i del 50% quan l'anul·lació sigui comunicada una setmana abans a la sortida, sempre per causa justificada i si la plaça queda vacant. En ambdós casos la comunicació s’ha de fer per escrit al registre de l'Ajuntament d’Esporles. No es procedirà a la devolució de la quota en els altres casos.

Les activitats queden subjectes a modificacions de darrera hora per exigències meteorològiques o de la organització per causa justificada.

L’Ajuntament podrà suspendre viatges, sortides, activitats, etc, en cas de no cobrir-se el 60% de les places ofertes.

**Article 9. Exempcions i bonificacions.**

Tots aquests subjectes passius empadronats/des en Esporles i que presentin qualificació de minusvalidesa emesa per l’òrgan competent, tendran les següents deduccions en les tarifes reflectides en l’article 4.

Minusvalideses iguals o superiors al 33%: el 15% de deducció de la quota general a pagar.

Minusvalideses iguals o superiors al 65%: el 50% de deducció de la quota general a pagar.

Si existeixen dos membres o més de la unitat familiar fent ús del present servei, el segon i els següents membres tendrán una reducció en les tarifes reflectides en l’article 4, del 15% de la quota general a pagar.

Els habitants empadronats a Esporles que ostentin o acreditin, la condició de família nombrosa o famílies monoparentals tindran dret a una bonificació del 50% sobre les tarifes reflectides en l’article 4 d’aquesta taxa.

Els habitants empadronats en el municipi podran ser beneficiaris únicament d’una de les reduccions aprovades. En els casos en que puguin “agafar-se” a més d’una reducció establerta, hauran de sol·licitar la que més s'adequa a les seves necessitats.

Els usuaris d’aquest preu públic que no es trobin empadronats en el municipi, no podran beneficiar-se de les exempcions i bonificacions que es contemplen.

**Article 10. Infraccions i sancions.**

En tot el relatiu a la qualificació d’infraccions tributàries, així com de les sancions que les mateixes corresponguin en cada cas, s’estarà amb allò disposat en els articles 77 i següents de la Llei Tributaria.”

**SEGON.** Publicar el present Acordo en el tauler d'anuncis de l'Ajuntament i en el *Butlletí Oficial de la Província* a l'efecte del seu general coneixement.

Així mateix, estarà a la disposició dels interessats a la seu electrònica d'aquest Ajuntament *[http://esporles.eadministracio.cat].*

Sotmesa a votació la moció fou aprovada per unanimitat dels assistents.

**2.- EXPEDIENT 981/2022.- MOCIÓ PAS MES PER ESPORLES DIA INTERNACIONAL DE L'ORGULL I L'ALLIBERAMENT LGTBI+.** La batlessa, Maria Ramon Salas, dona lectura a la següent:

**MOCIÓ PAS MÉS PER ESPORLES**

**DIA INTERNACIONAL DE L’ORGULL I L’ALLIBERAMENT LGTBI+**

El 28 de juny de 2022 se celebra arreu del món el Dia Internacional de l’Orgull i l’Alliberament LGTBI+ per a commemorar les protestes que es van dur a terme el 1969 a Stonewall, a la ciutat de Nova York. Aquells fets van suposar una rebel·lió per a plantar cara a tota la violència històrica patida per la comunitat LGTBI+, principalment patida per persones trans racialitzades, i l’inici del moviment i la lluita pel reconeixement dels drets de tot el col·lectiu.

En el cas de les Illes Balears, i tot i que el 1979 ja hi va haver una primera celebració de l’orgull, una de les primeres reivindicacions del col·lectiu va tenir lloc davant Cort el 16 de novembre de 1984 sota el nom de Sant Reprimoni, l’Stonewall del moviment LGTBI+ de les Illes. El consistori de Ciutat havia decretat, uns dies abans, el tancament de 32 locals entre els quals s’incloïen tres bars d’ambient gai ubicats al centre de Palma. El tancament arbitrari i sense motiu d’aquests bars va fer que s’organitzàs la processó liderada per activistes del FAGI. Cal recordar, doncs, la gran tasca desenvolupada per aquesta entitat pionera a les Illes, des de finals dels anys setanta, i a moltes altres que l’han seguida com Arrels, Ben Amics i Alas.

Enguany la commemoració es troba emmarcada en l’increment d’agressions LGTBI fòbiques i la normalització dels discursos d’odi, socials i institucionals, una mostra més de la violència que les persones LGTBI+ continuen patint dia rere dia. Les investigacions, les enquestes, els informes policials i judicials, i la mateixa realitat demostren que la discriminació, els discursos i els delictes d’odi per LGTBI fòbia estan creixent i representen una amenaça pels drets fonamentals.

És clar l’auge de discursos d’odi, homòfobs i trànsfobs, per part de l’extrema dreta i també de posicions reaccionàries de partits pretesament progressistes o feministes. En aquest sentit, s’ha de continuar treballant des de tots els espais possibles per acabar amb la impunitat i arraconar les actituds reaccionàries i els discursos d’odi, venguin d’on venguin.

Així, malgrat els avenços aconseguits per l'activisme LGTBI+, es continuen patint tota mena d'agressions, més o menys evidents socialment. Unes agressions que s'agreugen pel fet de ser dona, migrada o discapacitada, entre d'altres. Per això, aquesta diada ha de servir per a visibilitzar la lluita del col·lectiu i reivindicar els drets de persones, lesbianes, gais, trans\*, bisexuals, intersexuals i qualsevol manifestació de diversitat sexual i de gènere.

La Llei de les Illes Balears 8/2016, de 30 de maig, per garantir els drets de lesbianes, gais, trans, bisexuals i intersexuals i per erradicar l'LGTBI fòbia, marcà una fita històrica en l'avenç dels drets pel col·lectiu, però no ens podem aturar aquí, cal continuar avançant en l'assoliment de drets de totes les persones.

Amb tot, l'Ajuntament d’Esporles manifesta especial preocupació davant el repunt dels discursos d'odi i condemna energèticament qualsevol exercici de discriminació contra les persones LGTBI i els seus drets fonamentals. A més, expressa el seu ferm compromís de suport i visibilitat a la lluita de les associacions LGTBI+ i a totes les accions que tinguin per finalitat la promoció de la igualtat, especialment les dirigides a lluitar contra els estereotips i millorar l'acceptació social de les persones LGTBI+. Finalment, l'Ajuntament d’Esporles continuarà treballant en el camí de la inclusió i la normalització per avançar en la construcció d'una societat i unes institucions lliures de LGTBI fòbia i qualsevol altra discriminació per a garantir els drets de totes les persones.

Per això, des de PAS MÉS per Esporles sol·licitam que l'Ajuntament d’Esporles adopti les següents mesures:

1. Expressar el ferm compromís de l'Ajuntament d’Esporles amb les persones LGTBI+, i manifestar la voluntat de continuar donant suport i visibilitat a la comunitat LGTBI+, i fer d’Esporles un municipi divers i compromès amb la no discriminació.

2. Realitzar els actes necessaris per manifestar el suport de l'Ajuntament d’Esprles a tot el col·lectiu i visibilitzar-ho.

3. Condemnar energèticament qualsevol exercici de discriminació i atac contra les persones LGTBI+ i els seus drets fonamentals, incloent-hi la incitació a l'odi i la LGTBI fòbia, així com a prendre mesures concretes per a posar-hi fi just davant el repunt dels discursos d'odi per part d'entitats, partits polítics i col·lectius varis.

4. Donar suport a totes les accions que tinguin per finalitat la promoció de la igualtat, especialment les dirigides a lluitar contra els estereotips i millorar l'acceptació social de les persones LGTBI+.

5. Reconèixer el treball i la dedicació d'entitats que fa 44 anys que lluiten a Mallorca pels drets de les persones LGTBI+.

6. Treballar dins de les seves competències i de forma transversal entre àrees municipals, d'acord amb el que regula la Llei 8/2016 per garantir els drets de lesbianes, gais, trans\*, bisexuals i intersexuals, i per erradicar la LGTBI fòbia a les Illes Balears.

7. Instar l'Estat espanyol a aprovar, en el menor temps possible, un paquet legislatiu que reguli el reconeixement dels drets de les persones LGTBI+, on s'incloguin mesures per a l'erradicació de la LGTBI fòbia, així com la despatologització i el dret d'autodeterminació de la identitat de gènere, com promouen l'OMS i el marc estratègic de les institucions europees.

Sotmesa a votació la moció fou aprovada pe unanimitat dels assistents.

Un cop examinats els punts assenyalats a l’ordre del dia, essent les denou hores i quaranta minuts la Sra. batlessa aixecà la sessió, i per fer-hi constar el que s’hi ha tractat, jo la secretària en donc fe, i amb el seu Vist-i-plau estenc la present Acta al lloc i la data assenyalats a l’encapçalament.

La secretària Vist i plau

La batlessa